**SA Rannarahva Muuseum arengukava 2023-2028**

**VISIOON**

Aasataks 2027 on Rannarahva muuseum Eestis väljapaistev ja eelkõige viimsilaste seas populaarne Viimsi ajaloo esitluse keskus. Välja on arendatud kõrge ajaloo digitaalse esitluse tase, mis võimaldab ajalugu esitada efektiivselt ja keskkonnasõbralikult. Suurem osa Rannarahva muuseumi esitlusest on koondunud Viimsi vabaõhumuuseumisse, kus on valminud kaasaegne külastuskeskus-muuseum. Kaasaegne esitlushoone ja suurepärane vabaõhumuuseumi ajalooline keskkond on tekitanud turismikeskkonnas kõrge konkurentsivõimega külastussihtkoha ja ajaloo tundmaõppimise keskuse.

**UUE KÜLASTUSKESKUSE RAJAMINE**

Külastuskeskuse hoone ja kogu vabaõhumuuseum tugineb tulevikus suures osas digitaalsele esitlusele, mis on kaasaegselt liidetud klassikalise museaalide esitlusega. Digitaalne esitlus (s.h. liitreaalsus, ) võimaldab museaalide, hoonete, objektide kohta esitada praktiliselt lõputus koguses informatsiooni erineva tasemega illustreerides. Küllaltki tagasihoidliku ulatusega ruumis (väga oluline argument tänapäeva säästlikus arengus) saavutatakse väga suur informatsiooni ja emotsiooni hulk.

Olemasoleva olukorra muutmise põhjendusi

Viimsi vabaõhumuuseum on põnev endine talukompleks, mida efektiivselt esitleda on hetkel keeruline tugistruktuuride puudumise tõttu. Külastajate arv on tulenevalt ilmast (mitte ainult hooajast) väga heitlik ja iga hoone juurde esitlevat personali palgata pole ratsionaalne. Liitreaalsus võimaldaks esitlust teha väga põnevalt. Samas on hetkel keeruline seda protsessi läbi viia kui ei ole korralikku hoonet sissejuhatuseks ja seletusteks. Ka vajalikul tasemel liitreaalsuse süsteemi investeering on raskesti põhjendatav hetke külastajate arvust (tulenevalt eelpool nimetatud ilmastikufaktorist) ja esitletava materjali hulgast. Külastushoones asuv muuseum lahendaks kohe mõlemad takistused.

Uus külastuskeskus on küllaltki väike, mis tuleneb paljuski juba sobivusest ajaloolisesse keskkonda. Samas saab külastaja külastusaega soovi korral lõputult kasvatada liitreaalsuse kasutamisega. Iga füüsilise objekti kohta saab teha palju erinevaid kihte.

Ajaloo uurimise ja esitluse seisukohalt annab digitaalne lähenemine uue hoo museaalide uurimiseks ja esitluseks. Tõstetakse nende uurimise taset ja esitluse võimalusi.

Majanduslikke põhjendusi

Hetkel on Rannarahva muuseumi hoone külaliste vastuvõtuks sobivam kui Viimsi vabaõhumuuseum. Samas on asukoht oluliselt halvem. Külastajaid huvitab mereline looduskaunis keskkond ja valdav enamus eelistaksid teenuse saamist just mere ääres ajaloolises keskkonnas. Eriti selgelt on see näha üksikkülastuste arvust aga ka grupid eelistaksid teenust mere ääres kui see oleks võimalik. Sama näitus või teenus koguks vabaõhumuuseumis kordades rohkem kliente ja teeniks ka vastavalt tulu. Tõuseks sisuline ja majanduslik efektiivsus.

Samuti on uute süsteemide ja sisustuste teostamine olemasolevasse hoonesse (Nurme tee 3) ilma kapitaalse renoveerimiseta küllaltki otstarbetu. Hoone seisund konstruktsioonilt ja soojapidavuselt on halb ja ebastabiilne. Samas rekonstrueerida antud hoonet suure investeeringuga muuseumiks on ebaotstarbekas kuna muuseumi asukohaks sobib Viimsi vabaõhumuuseum oluliselt paremini. Samas ei lahenda uue külastuskeskuse rajamine kõiki muuseumi vajadusi. Seega tuleks hoone edasist arendamist planeerida siis kui selgub uue külastuskeskuse valmimise ajakava. (näiteks edaspidi kasutada osaliselt ja leida koos vallaga uusi funktsioone või leida võimalus väiksemaks majutuseks kontori ja laoruumideks vms.)

Viimsi vabaõhumuuseumi külastuskeskuse kasutamine peamise ja efektiivse vastuvõtuhoonena on keskkonnasäästlik. Uus hoone (ca 400m2) on küllaltki väikse investeeringuga (võrreldes 700m2 olemasoleva hoone rek-ga) ja oluliselt väiksemate ülalpidamiskuludega (hoone on konstruktsioonilt väga lihtne ja ratsionaalne). Külastajate arvust ja teenuste maksumusest tulenev efektiivsus suureneb.

Siiani on Rannarahva muuseum digitaalse esitluse vallas teostanud Viimsi vanema ajaloo animatsiooni, kus on kasutatud ka 3D tehnoloogiat ja mis on tervikuna Eesti muuseumimaastikul väga eeskujulik näide. <https://www.youtube.com/watch?v=IIjGzZBll_U&t=1s>

Kava

* 2023 saada projekteerimistingimused ja alustada projekteerimist
* 2023 alustada ekspositsiooni väljatöötamist
* 2023-24 teostada liitreaalsuse näidisprojekt kogu projekti rahastuse hankimise toeks
* Otsida võimalusi ja esitada taotlusi ekspositsiooni arenduse rahastamiseks (hetkel ehitisi ei rahastata)
* 2024 saada selgeks investeeringu rahastus või plaan
* 2025 ehitada külastushoone ja teostada ekspositsioon

**KOGUD**

Väljakutse – saada olemasolevad kogud ja kogudesse vastu võtmata esemed eeskujulikku seisukorda, kus museaalid on kirjeldatud ja registreeritud MUIS-s ja esemed asuvad normaalsetes tingimustes süstematiseerituna.

Kogumispõhimõtted

Olemasolevate materjalidega tegelemise kõrval tuleb keskenduda rohkem Viimsiga seotud ajaloolise väärtusega esemete, dokumentide ja mälestuste kogumisele. Eraldi tuleb leida põhimõtted kolhoosiaja materjalide kogumisel, kuna ühelt poolt on tegemist justkui üleküllusliku olukorraga, kus materjali on liiga palju ja teisalt ilmnevad asjaolud, et mingite liikide kogumisel on kriitiline ajaperiood.

Kogude füüsiline keskkond

Rannarahva muuseumil ei ole kaasaegseid hoidlaid, mis vastaksid tänapäeva nõuetele temperatuuri, niiskuse, tuleohutuse jms. osas. Tuleb määrata arengusuundade valikud, milleks on:

1. Olemasolevate ruumide pidev täiustamine – negatiivseks asjaoluks olemasolevas peahoones hoone üldine amortisatsiooni tase, mis eeldab selles osas tulevikus kapitaalsemat sekkumist
2. Territooriumil asuva hoidla (katlamaja) täiustamine- kataks vajadused osaliselt ja nõuab soojustamist ning täiustamist
3. Uute võimaluste leidmine näiteks riikliku muuseumite ühishoidla näol

Kava

* 2023-26 olemasolevate kogude sisestamine/kirjeldamine MUIS-i
* 2024 uute kogumispõhimõtete väljatöötamine
* 2024-28 pidev ja uute aastaste aktsioonide kaupa kogumine
* 2024 – kogude hoidlate arengusuundade väljaselgitamine
* 2028 eeskujulikud kogude füüsilised tingimused

**VABAÕHUMUUSEUMI FÜÜSILINE KESKKOND**

Viimsi vabaõhumuuseumi sisuks ja eripäraks on kunagi eksisteerinud Kingu talu hoonekompleksi võimalikult autentse keskkonna esitlemine. Ajaloolistest ehitistest on säilinud rehielamu koos keldriga ja hilisem elamu. Sinna juurde rajati 1979. aastal kunagi eksisteerinud hoonete koopiaid, milledeks on laut, ait, Krügeri elamu, võrgukuur, Silberfeldi elamu ja laut. XX sajandi esimesel poolel on praegusel territooriumil asunud veel küün ja sepikoda, mida enam ei eksisteeri ja pole ka taastatud. (küün ehitati ajal kui ajalooline laut oli lammutatud). Hetkel asuvad taluhoonete vahetus läheduses kuur ja kuivkäimlad, mis pole ehedad ei päritolu ega ka väljanägemise poolest. Uue külastushoone valmimisel tuleks tualetid ja majanduskuur lammutada ja leida võimalused vajalike tugistruktuuride rajamiseks ajaloolisest teest põhja poole. Samuti tuleks leida võimalused sepikoja rekonstruktsiooniks, mis lisab atraktiivsust ja ka tehnilist tuge.

Kunagine Rohuneeme tee on osaliselt markeeritud teivasaiaga kuid lühikese ulatuse, murukatte ja suletud väravaga ei eristu ajaloolise maanteena. Ajaloolise tee asukohast praeguse Rohuneeme tee poole jääb taluturg, parkla ja perspektiivne külastuskeskus. Praegune ajutine pääslahoone jääb omaaegse tee trassile. Hetkel segab ka pääslahoone oluliselt rehielamu vaadeldavust Rohuneeme tee poolt.

Eesmärgiks on taastada omaaegne Rohuneeme maantee selgelt eristuva teena, mis piirina markeerib vabaõhumuuseumi territooriumi ulatuses ajaloolise autentse keskkonna. Kinnistu põhjaosas võiks kaaluda ajaloolise tee „nihutamist“ mere poole kuna ajalooline asukoht jääb kinnistust välja ja jalgtee alla). Ajalooliselt teelt ida poole jääv maa-ala jääb külastuskeskkonna tugistruktuuride kasutada. Rajatav pääslahoone kaitseb vabaõhumuuseumi hoonestuse keskset osa liigse liikluse tekitatud visuaalse ja akustilise müra eest.

Vabaõhumuuseumi territooriumi ulatuses oli ajalooliselt kolm paadilautrit. Lautrid tuleb taastada saavutamaks kaluriküla identiteeti.

Kava:

* 2023-2024 teostada pidevat hoonete hooldust ja remonti
* 2023 Kingu elamu katuse remont
* 2023 teostada min. ühe lautri joonised ja rahastusskeem
* 2024 min. ühe paadilautri rajamine
* 2024 sepikoja rajamise teostatavuse analüüs (muinsuskitse, finants, planeering)
* 2025 ajaloolise tee rekonstruktsioon
* 2025 sepikoja projekti teostamine

**VABAÕHUMUUSEUMI TEGEVUSLIK KESKKOND**

Talu koduloomad

Peale loodusliku ja hoonetest moodustunud keskkonna on hetkel oluline Viimsi vabaõhumuuseumi atraktiivsus lambad. Taluloomad on urbaniseeruvas keskkonnas järjest huvipakkuvamad. Kaaluda tuleks ka loomade osas arengut, mis peab olema vastavuses järjest keerulisemate keskkonna-, tervishoiu-, loomapidamis-, ohutus- ja eetiliste normidega. Üks võimalustest on tuua loomad (osa loomi) ka Kingu talu lauta.

Käsitöö

SA RRM on viimastel aastatel arendanud lambavilla töötlemise oskusi. Eesmärgiks nii tegevuslik atraktiivsus külastajatele, originaalsete suveniiride tootmine kui ka lambakasvatuse ja traditsioonilise käsitöö väärtustamine laiemalt. Vastavaid tegevusi on otstarbekas jätkata ja arendada

Paadiehitus

Muuseum on atraktiivsuse suurendamiseks teostanud vabaõhumuuseumis paadiehitust. Eesmärgiks oli tegevusliku atraktiivsuse suurendamine ja ekspositsiooni paatide lisamine. Selle suuna jätkusuutlikuks arendamiseks on vaja arendada tehnilist baasi nii koha peal kui taustana (puutöökoda Nurme teel) ning vajalike personali oskusi või koostööprojekte.

Kava:

* 2023-28 arendada koduloomade kasvatuse eksponeerimist
* 2023 disainida Viimsi teemalisi kudumeid
* 2024 hakata ellu viima järgmist paadiehitusprojekti vabaõhumuuseumi territooriumil

**AJALOO UURIMINE**

Kavas on edasi minna Kirovi nimelise kolhoosi ajaloo uurimise ja sellealase trükise avaldamisega. See tähendab uurimisega ka Viimsi piiridest väljumist, et haarata kogu omaaegse majandi tegevust.

Eraldi on oluline uue ekspositsiooni kaasaegse teostamise jaoks vajaliku teabe kogumine. Eelkõige selleks, et rekonstrueerida võimalikult kvaliteetselt Viimsi ajalugu muuhulgas visuaalselt.

Peale Kirovi kolhoosi uurimist on plaanis ka Pirita lillekasvatussovhoosi ajaloo talletamine

Kava:

2023-2025 Kirovi raamatu koostamine ja väljaandmine

2023-2025 Viimsi visualisatsioonide ettevalmistus ekspositsiooniks

2025-2028 Pirita Lillekasvatussovhoosi ajaloo kogumine ja avaldamine

2025-2028 Randlusega seotud ajaloo kogumine

**TURISMIGRUPPIDE VASTUVÕTT**

Viimaste aastate arengusuunaks on olnud kruiisilaevadelt tulevate turismigruppide arvu vähenemine. Põhjused on eelkõige globaalsed ja valdkonnapõhised. Muuseum peab otsima uusi turgusid ja vähendama sõltuvust väljakujunenud nišist.

Välisturiste toovad siia eelkõige turismiettevõtted ja otseturundus välismaale on ebaotstarbekas. Tuleb teha rohkem koostööd incoming ettevõttetega.

Eesti-siseseid turismigruppe vahendavad nii turismiettevõtted, kui ka reise korraldavad erinevad organisatsioonid ise. Eesmärk uute toodete ja müügikanalite leidmine.

Kava:

* 2023-2028 igal aastal pakkuda min. 1 uus toode
* 2023-2028 leida pidevalt uusi koostööpartnereid (min. 1 aastas)
* 2023-2028 teha või tellida igal aastal min. 1 vastav kampaania

**SÜNDMUSTE KORRALDAMINE**

Muuseum on korraldanud peamiselt kahte tüüpi sündmusi – valla poolt finantseeritud sündmused, mis on külastajatele tasuta ja piletiga sündmused enda valikul. Sündmuste korraldamist piirab ka asjaolu, et vabaõhumuuseum asub tiheasustusalas, mis seab piiranguid nii heli- kui parkimiskoormuse tõttu.

Otstarbekas oleks proovida korraldada rohkem väiksema koormusega, kuid tulutoovaid sündmusi.

Kava:

* 2024-28 töötada välja ja proovida igal aastal min.1 uus sündmus

**HARIDUSPROGRAMMID**

Haridusprogrammide osas on üheks väljakutseks programmide ühildamine kooliprogrammidega, mis annab võimaluse vastavaid programme paremini turundada. Samuti on väljakutseks nii muuseumile kui ühiskonnale oluliste teemade kajastamine – näiteks keskkond, integratsioon, kohalik ajalugu jne.

Uue külastushoonega seoses tuleb luua koolitusklassi kontseptsioon ja

Kava:

* 2023-2024 uue külastuskeskuse klassi kontseptsiooni ettevalmistamine
* 2023-2025 igal aastal min. 1 uus programm
* 2025-2028 min. 2 uut programmi aastas

**NAISSAAR**

Naissaarel asuv muuseum ja muuseumi hallatav raudtee toimivad hetkel rahuldaval tasemel. Rannarahva muuseumi tootearendus on viimastel aastatel seiskunud tänu Meremuuseumi ettepanekutele ning kavadele arendada suurt osa. Vastavate investeeringute elluviimisel muutub paljuski eelkõige raudtee toimimine ja vastavad tooted. Seetõttu on õige Naissaarega seonduv käsitleda eraldi arengukava osana, mis teha 2024. aastal, kui on selgunud saarel toimuvad muutused ja nende ajakavad.